I en tid med nye politiske ekstremer som Nye Borgerlige og Stram Kurs har man indimellem kunnet forledes til at tænke, at Dansk Folkeparti kan virke helt tilforladelig. Men pas på med det.

Det er et politisk fatamorgana. Og det blev udstillet lørdag i Milano, da partiet trådte frem med sine nye venner på Europas outrerede nationalistiske højrefløj.

Ved et højreradikalt sammenrend stod en af Dansk Folkepartis spidskandidater til EU-Parlamentet, Anders Vistisen, side om side med folk som den italienske Lega-leder og viceministerpræsident, Matteo Salvini, Frankrigs Marine le Pen og Jörg Meuthen, der er europæisk spidskandidat for Tysklands kontroversielle nationalistparti Alternative für Deutschland.